google/wiki40b huggingface dataset:
Reuleaux-trekant

En reuleaux-trekant er en geometrisk form som fremkommer når tre sirkler passerer gjennom hverandres sentrum. Figuren har konstant diameter målt fra figurens tre hjørner.
Siden en reuleaux-trekant har konstant diameter blir den brukt som form på komlokk, da lokket ikke kan falle gjennom hullet."
Reuleaux-trekant har fått navn etter den tyske ingeniøren Franz Reuleaux. Han var en pioner innen maskiningeniørfaget gjennom overføring av mekanisk kraft, hvor han blant annet brukte formen reuleaux trekant i sine løsninger.
Risfjorden (Gamvik)

Risfjorden er en fjord på Nordkinnhalvøya i Gamvik kommune i Finnmark. Fjorden har innløp mellom Larsolaurda i vest og Skalangsneset i øst og strekker seg fire kilometer sørover til Laksesættet i enden av fjorden. Øst for Skalangsneset ligger Koifjorden.
Det ligger en gammel bosetningsplass på begge sider av fjorden kalt Risfjord.
Mats Rosseli Olsen

Klubbkarriere

Olsen startet sin karriere i Furuset Ishockey før han for 2009/10-sesongen gikk over til Vålerenga Ishockey. Her spilte han i to og en halv sesong innen han signerte for Frölunda HC i Svenska hockeyligan (SHL) den 28. januar 2012. Den 29. november 2013 ble hans kontrakt forlenget til og med 30. april 2016.
Sesongen 2015/16 skulle bli så langt i karrieren. Først vant han og Frölunda Champions Hockey League etter at de slo finske Kärpät med 2−1 i finalen, hvor han noterte syv målpoeng på 13 kamper. Den 20. januar 2016 ble hans kontrakt med klubben forlenget med to år, til etter 2017/18-sesongen. Senere samme sesong ble han også svensk mester med Frölunda da de slo Skellefteå AIK med 4−1 i kamper i finaleserien.

Banestorming i etterkanten av SM-gullet

Tre dager etter at han vant SM-gull med Frölunda var Olsen involvert i skandalekampen mellom IFK Göteborg og Malmö FF i fotball den 27. april 2016 da han løp inn på banen, sparket ballen i et av målene og tok seg mot en av langsidene. Han ble raskt tatt hånd om av vaktpersonalet og ført ut av banen til en politibilene utenfor arenaen. Hendelsen fant sted etter at kampen ble stoppet etter at det ble kastet en kinaputt inn på gresset. Ifølge svenske aviser så dreide stuntet seg om et veddemål mellom Rosseli Olsens lagkamerater i Frölunda samt noen av lagets sponsorer på 75 000 SEK.
Olsen ble etterpå anmeldt for ordensforstyrrelse og trolig straffet med en bot, og unnskyldte seg for å ha stormet banen: «Jeg vil be supportere, Frölunda HC og IFK Göteborg om unnskyldning for det som skjedde i går kveld. Det var ment som noe positivt, men jeg forstår at det kan oppfattes på en annen måte og jeg angrer veldig. Jeg er inneforstått med at jeg kommer til å bli utestengt fra Gamla Ullevi og kommer til å ta fullt ansvar for det som skjedde på alle områder.»
Olsen ble også kalt inn på teppet hos klubben Frölunda for å forklare seg etter skandaleoppgjøret. Hendelsen hadde heller ingen påvirkning for hans VM-deltagelse med landslaget. Landslagstrener Roy Johansen sa følgende om episoden: «Jeg har snakka med Frölunda. Det kommer til å bli en intern reaksjon. En bot blir det sikkert. [...] Jeg kan ikke se at dette får noen konsekvenser. Han har gjort noe dumt, men det er ikke så alvorlig. Han oppførte seg ordentlig og ble rolig geleidet av banen. Dette er ikke en hooligan.»
Anandpur Sahib-demningen

Anandpur Sahib-demningen er en demning med et vannkraftverk i Sutlej-elva, delstaten Punjab i det vestlige India. Installert effekt er 134 MW. Kraftanlegget ble påbegynt i 1975 og stod ferdig i 1985. Årsproduksjonen er 1,07 TWh.
Håndverkernes Arbeidsgiverforening

Håndverkernes Arbeidsgiverforening (opprinnelig skrevet Haandverkernes Arbeidsgiverforening) var en norsk arbeidsgiverorganisasjon. Den var en del av Norsk Arbeidsgiverforening, og bestod selv av en rekke underforeninger. Organisasjonen fusjonerte i 1989 med moderorganisasjonen Norsk Arbeidsgiverforening og med Norges Industriforbund, og dannet dermed Næringslivets Hovedorganisasjon (NHO).
Thomas Holm

Som trener

17. mars 2014 skrev han en kontrakt med Nordstrand IF som spillende assistenttrener på A-laget til den daværende 4.-divisjonsklubben. Sammen med Per Inge Jacobsen tok de NIF tilbake til 3. divisjon. 1. desember 2015 ble Holm heltidsansatt i Nordstrand IF som Utviklingsansvarlig. 
I 2017 tok Holm over som hoved trener i Nordstrand. Første året havnet klubben på 2. plass med poengrekord med A- laget pluss vinner av OBOS mesterskapet. (Oslo cup). 
2018 endte på 1. Plass for Nordstrand og Holms lag, i en meget tøff avdeling. En utrolig prestasjon etter å ha fornyet laget han tok over. Med en Snitt alder på 21.3 år skal klubben med det spille i Toppfotballen for første gang i historien.
Etter flere tilbud vinteren 2018 valgte Holm å bli i Nordstrand.
Dermed har Holm 4 opprykk på 5 år i Nordstrand som trener med A og Rekrutt lag.
Kjell Vidars

Kjell Vidars (etablert 1970 på Hadeland) er et norsk danseband, kjent som et av de bestselgende (over 600 000 solgte) med et titall utgivelser.  
Det ble etablert av gitarist Kjell Bjørklund og bassist Ole Vidar Lien, med tillegg av pianist Arne Støen, trommeslager Øystein Hvalby og gitarist Øyvind Lysenstøen. Alle sang. Etter en debutplate som hyllet Gluntan, ga de ut juleplater og slikt, med flere nasjonale hits fra Norsktoppen og Europatoppen, som Rune Walleboms komposisjonPer Ugle, melodiene Hei, vi er tilbake (skrevet av Benny Borg), Jeg har en bingosal som nabo, Skateboard, Arven, En favn med røde roser og Guitar Boogie (1977). Av andre medlemmer nevnes Jan Tore Iversen (for Hvalby, 1979), samt Terje Eriksen og Asbjørn Furulund (for Støen og Lysenstøen, 1982). Pianist Øyvind Myhre kom med i 1992. Etter et lengre avbrekk (siden 1994) spilte de igjen i 2006, blant annet med Kate Gulbrandsen.
Marco Polo (film)

Innspillingsfakta

Filmen ble spilt inn fra 16. juni til begynnelsen av september 1937.

Fakta om filmen

Ifølge nyhetsoppslag hadde Douglas Fairbanks skrevet et filmmanus i begynnelsen av 1936, som var basert på Marco Polos eventyr. Filmen skulle bli produsert av Samuel Goldwyn. Artikler i The Hollywood Reporter angir at Fairbanks og Goldwyn ønsket Cooper i hovedrollen. Paramount Pictures' søksmål mot Goldwyn i midten av 1936 med krav om $5.000.000 for angivelig å ha forsøkt og lokke deres stjerne utsatte tydeligvis filmen på ubestemt tid. I 1937 kjøpte Goldwyn en originalhistorie av N.A. Pogson og Fairbanks var åpenbart ikke lenger involvert i prosjektet.
Marco Polo skulle opprinnelig ha blitt filmet i Technicolor. Ifølge en artikkel i Motion Picture Herald fra mai 1937 viste dette seg å være umulig da mesteparten av Technicolors utstyr, som den gang fantes, allerede ble anvendt i andre filmer. Istedet ble filmen tintet i sepia under overoppsyn av Jack Nicholaus, som ble lånt inn fra Metro-Goldwyn-Mayer for oppgaven.
Da innspillingen tok til 15. juni 1937 var John Cromwell regissør. Etter noen dagers filming forlot Cromwell prosjektet over det som en artikkel i Film Daily påstod var «ulike syn på historiens treatment». Ifølge moderne kilder ønsket Cromwell at filmen skulle være på den humoristiske måten som blir antydet i Robert E. Sherwoods manus, men at Goldwyn ønsket en seriøs eventyrfilm. Archie Mayo ble utpekt til å regissere filmen etter at han ble tatt av arbeidet med førproduksjonen av The Goldwyn Follies. Nyere kilder har også angitt at William Wyler ble forespurt om å overta regien da Cromwell fratrådte, men at han nektet. John Ford regisserte noen av filmens actionscener, deriblant én med snøstorm i Himalaya.
Deler av filmen ble spilt inn på location i Malibu Lake der - ifølge en artikkel i The Hollywood Reporter fra den 31. juli 1937 - to hundre yards (cirka 183 meter) av Den kinesiske mur ble rekonstruert og arbeidet pågikk døgnet rundt.
Binnie Barnes, som spiller Nazama i filmen, erstattet Verree Teasdale, som måtte trekke seg fra filminnspillingen på grunn av sykdom. Nyere kilder nevner også at Basil Rathbone, som spiller Ahmed, erstattet John Carradine kort tid etter at filmingen begynte.
Emissæraffæren i Haag

Bakgrunn

Etter Taft-Katsuraavtalen og Japans seier over Russland i den russisk-japanske krig, ville Japan formalisere sin kontroll over Koreahalvøya. Dette skjedde ved hjelp av Eulsatraktaten.
Dette var bakteppet som gjorde at Gojong i all hemmelighet sendte tre utsendinger, Yi Jun (이준, 李儁), Yi Sang-Seol (이상설, 李相卨) og Yi Wi-Jong (이위종, 李瑋鐘) til den andre fredskonferansen i Haag (avholdt mellom 15. juni og 18. oktober) med det mål å få erklært Eulsatraktaten ugyldig, og for å sikre hans egen rolle og rettigheter til å styre Korea uavhengig av Japan. Datidens stormakter, nektet imidlertid utsendingene adgang til konferansen og fikk ikke engang adgang til konferansesalen.
Korea ble ikke lenger sett på som en uavhengig nasjon av stormaktene, og Japan ble ansett som Koreas representant.
I fortvilelse over manglende resultat av sin reise, valgte en av de tre koreanske utsendingene, Yi Jun, å ta sitt eget liv 14. juli i Haag. Det er i det minste hva en i dag antar er dødsårsaken i Sør-Korea, men noe sikker dødsårsak finnes ikke. I enkelte japanske aviser spekuleres det imidlertid at han skal ha blitt drept av japanske agenter.

Konsekvenser

Selv om de tre utsendingene ikke fikk delta i konferansen, klarte de likevel å sette fokus på den koreanske situasjonen ved at de avholdte en pressekonferanse, og ved at de fikk oppmerksomhet i en uavhengig avis som fulgte fredskonferansen. En de koreanske utsendingene advarte mot Japans ambisjoner i Asia. Et annet resultat ble at keiser Gojong av japanerne ble tvunget til å abdisere den 20. juli til fordel for sin sønn, Sunjong. Ti dager etter Yi Juns død, 24. juli ble Korea et japansk protektorat og ble formelt annektert, ved at den japansk-koreanske annekteringstraktaten av 1907 ble påtvunget Korea.
Euribor

Euro Interbank Offered Rate (Euribor) er en daglig beregnet referanserente basert på den gjennomsnittlige renten bankene tilbyr for usikrede lån til andre banker i euro-pengemarkedet (eller interbankmarkedet).

Hensikt

Euribor-renten brukes som en referanse for blant annet handel i rentederivater, i stor grad på samme måte som LIBOR ofte brukes for finansielle instrumenter basert på engelske pund (Pound Sterling) eller amerikansk dollar. De utgjør med andre ord fundamentet for verdens mest likvide og aktive rentemarkeder. Lokale referanserenter, som Paris' PIBOR og Frankfurts FIBOR fusjonerte til Euribor ved opprettelsen av Den økonomiske og monetære union (EMU) 1. januar 1999.

Tekniske kjennetegn

Et representativt panel av banker beregner daglig hvilken rente (avrundet til to desimaltall) de tror en stor bank vil tilby en annen stor bank for terminvise interbankinnskudd i euro-sonen, med varighet fra én uke inntil ett år. Alle bankene i panelet er forpliktet til å sende inn sin beregning senest klokken 10.45 CET (det vil si norsk vintertid, eller klokken 11.45 norsk sommertid) hver dag Trans-European Automated Real-Time Gross-Settlement Express Transfer system (TARGET) er åpent. Klokken 11.00 CET vil Reuters beregne Euribor, og umiddelbart publisere den på sidene 248–249 som er tilgjengelig for deres abonnenter og andre informasjonsformidlere.
Den publiserte Euribor-renten er en avrundet, justert gjennomsnittsrente. De høyeste og laveste 15 prosent av de innsendte beregningene elimineres. Gjennomsnittet av resten beregnes, og avrundes til et tall med tre desimaler.
Euribor-renten er en spotrente, det vil si at den er virksom først to dager etter beregningsdagen. Som amerikanske pengemarkedsrater, er de Actual/360, det vil si beregnet med eksakt dagsberegning ut ifra et år på 360 dager.
Euribor ble første gang publisert 30. desember 1998, med virke fra og med 4. januar 1999.

Renteswaps

Renteswaps basert på kortsiktig Euribor-rente handles for tiden i interbankmarkedet med forfall opptil 50 år frem i tid. En «fem års Euribor»-rente sikter faktisk til den femårige swaprenten målt mot seksmåneders Euribor. «Euribor + x poeng» når man snakker om et finansielt instrument, betyr at instrumentets kontantstrøm må trekkes fra på swapens rentekurve for nullkupongobligasjoner endret av x poeng, for å tilsvare swapens faktiske markedspris.

Eonia

En annen utbredt referanserente i euro-sonen er Eonia, også publisert av European Banking Federation, som er et daglig vektet gjennomsnitt av  alle usikrede lånetransaksjoner i interbankmarkedet som skjer i løpet av natten.
Svenska idrottsgalan 2010

Svenska idrottsgalan 2010 ble avholdt i Globen den 18. januar 2010. Dette var svensk idretts hedring av de beste idrettsutøverne i 2009 .
Ellinors vise

Melodien

Selve visa består av fem vers. 
Verselinjene har kryssrim «A-B-A-B».
Melodien skifter fra taktart ³⁄₄ til ⁴⁄₄ to ganger hvert vers, bortsett fra vers tre og fem som er noe lengre enn de andre
og har en takt med ⁵⁄₄.
Kobberhaughytta

Kobberhaughytta er en betjent turisthytte i Nordmarka. Hytta har 30 sengeplasser og ligger 435 moh. Herfra har man utsikt over Sørkedalen, Bærumsmarka og den sørlige delen av Krokskogen.
Hytta ble bygget i 1931 av medlemmer av Oslo Turn. Den ble bygget på dugnad og er stort sett ikke forandret senere. Den store peisestua var bl.a. tenkt for gymnastikk for medlemmer som skulle overnatte på stedet.
I 1954 ble hytta overtatt av Oslo og Omegn Turistforening – nå DNT Oslo og Omegn – og navnet endret fra "Turnhytta" til Kobberhaughytta.
Studentparlamentet i Narvik

Campustinget i Narvik (CTiN) er den øverste studentdemokratiske organisasjonen ved UiT i Narvik. Campustinget er ment å fremme studentenes interesser og ivareta deres rettigheter.
Campustinget i Narvik erstatter tidligere Studentparlamentet i Narvik (SPiN). Endringene ble gjort som en følge av fusjonen mellom Høgskolen i Narvik og Universitetet i Tromsø.
Indre Eidsfjord kirke

Indre Eidsfjord kirke ligger på Holmstad i Sortland kommune i Nordland. Kirka er ei arbeidskirke i tre. Den har 250 plasser og ble innviet 14. juni 1970. Arkitekt for kirka var Rolf Harlew Jensen.
Utenfor kirka står en bauta til minne om de som omkom da D/S Havskaaren forliste utenfor Kvalnes i Lofoten 19. desember 1946.
Bichon frisé

Opprinnelse og alder

Opprinnelsen til denne lille hunderasen er ikke helt klar, men før i tiden mente man at den opprinnelig stammet fra Spania og at den ble ført derfra til Kanariøyene på 1300-tallet. Der skal den ha vært spesielt tallrik rundt hovedstadsområdet på øya Tenerife, derav navnet bichon tenerife eller tenerifehund. Om dette medfører riktighet er imidlertid høyst usikkert, men som type snakker man uansett om en relativt gammel hund.
Rasen utviklet seg først og fremst i den italienske renessansen, ved at den opprinnelige typen ble krysset med bl.a. malteser, barbet og puddel. Dagens rasenavn stammer fra det franske uttrykket barbichon. Rasen kom til Frankrike i Frans Is tid som konge (1515–1547). Og til Belgia kom den under den spanske okkupasjonen av Flandern. Den var først og fremst en hund for sosieteten, og populariteten har holdt seg høy helt inn i våre dager. Rasen ble først anerkjent av Frankrike i 1933, og i 1960 ble den stadfestet å være en fransk-belgiske rase.
Den er alltid hvit, og er som oftest en klok og fin familiehund.

Utseende, anatomi og fysikk

Bichon frisé er en liten hund med en langstrakt kropp og en karakteristisk krøllet hvit pels. Hodet står i forhold til kroppen og bæres høyt på en relativt lang hals. Ørene er hengende og dekket av et langt småkrøllet hårlag. Den har muskuløse lemmer og små runde labber. Halen bæres høyt i en bøy, men skal ikke være ringlet over ryggen.
Pelsen er silkeaktig hvit, tett og krøllet. Den skal henge løst og må ikke være bølget eller rett. Lengden på pelsen er normalt 7–10 cm, men den er voksende og må kontrolleres gjennom trimming og klipp. Mest vanlig er såkalt løveklipp.
I størrelse blir denne hunden normalt ca. 25–30 cm i skulderhøyde, mens vekten ligger på ca. 3–5 kg.

Bruksområde

Bichon frisé er først og fremst en hendig, god og snill familiehund, dernest en populær utstillingshund og brukshund. Den regnes som lettlært og ivrig.
I Norge har minst en hund av rasen oppnådd championat i agility, og en finsk Bichon Frisé (White Symphony Cassandra) har blitt Nordisk mester i agility.

Lynne og væremåte

Det sies av bichon frisé er en liten hund med stor personlighet og den er meget vital, livlig og glad, og den har gjerne en god porsjon egenvilje. Den hendige størrelsen gjør den egnet for nærmest alle som ønsker seg en god kamerat og turvenn, så man kan slå fast at den er en ypperlig familiehund for mange formål.

Annet

Pelsen gjør denne hunden meget godt egnet for nordlige strøk, selv om den krever en viss kontinuitet i vedlikeholdet. Imidlertid er pelsen lite motstandsdyktig mot vann, slik at hunden lett vil fryse om den blir våt, selv om temperaturen er over null grader. Dette kan begrense bruksegenskapene noe, og gjør det nødvendig å beskytte hunden mot å bli våt dersom den skal oppholde seg ute over lengre tid. Den er gjerne glad i lange turer og jevnlig mosjon utendørs.
Regatta

Regatta eller seilas er en eller flere konkurranser mellom båter på vann eller hav. Regattaer for såvel motordrevne som ikke motordrevne båter forekommer, dog er seil- eller robåtsregattaer vanligst. Termen anvendes også for de festligheter som skjer før, under, og etter selve konkurransen.

Seiling i Norge

I Norge er den største regattaen Færderseilasen med Kongelig Norsk Seilforening (KNS) som arrangør, og har over 1 000 deltagende båter. I tillegg foregår det flere større regattaer, både lengre havseilaser, som Shetland Race og Hovdan Skagen. Videre arrangeres lokale regattaer hos de fleste seilforeninger. Det er Norges Seilforbund som er øverste myndighet i Norge, og alle klubber og foreninger er underlagt seilforbundet. Internasjonalt er det the International Sailing Federation (ISAF) som er øverste myndighet. ISAF har blant annet ansvaret for de store mesterskapene, og de omfattende Kappseilingsreglene, som revideres hvert fjerde år. Den gjeldene versjonen er fra 2013 til 2016. 
I tillegg til større lokale regatter, er det vanlig å ha noen faste regattadager lokalt i klubbene i seilsesongen. De fleste seilaser med kjølbåt benytter LYS som handicapsystem for resultatberegning.
I Nord-Norge er Vestfjordseilasen størst med 112 deltagende båter i 2007.
Ruth Elder

Skuespiller

Hun spilte i Moran of the Marines (1928) og Glorifying the American Girl  (1929).
Hun var gift seks ganger, sist med Ralph King, som hun var gift med i 21 år, og som overlevde henne. Hun led av emfysem flere år før hun døde. Hun hadde en sønn, William Trent Schauer (1940–2008), fra sitt ekteskap med pioneren på filmeffekter, A. Arnold Schauer.
I 2013 ble det utgitt en barnebok om henne, skrevet av Julie Cummins og illustrert av Malene R. Laugesen, med tittelen, Flying Solo: How Ruth Elder Soard into America's Heart.
Vaksdal Posten

VaksdalPosten er en ukesavis som dekker Vaksdal og Modalen kommune  i Hordaland.
Rosa (roman)

Rosa er en del av en dobbeltroman av Knut Hamsun utgitt første gang i 1908. Benoni er første del mens Rosa er oppfølgeren og den avsluttende delen av dobbelromanen.
Handlingen er lagt til Nordland, til handelsstedet Sirilund, med blant annet handelsmannen Mack og oppkomlingen Benoni. Rosa er også med igjen og er alene etter at hennes mann forlot henne.
Romanene ble filmatisert for NRK Fjernsynsteatret som Benoni og Rosa (1973).
Fernando de la Calleja

Idrettskarriere

De la Calleja deltok i Junior-VM i parafriidrett 2017 i Sveits, og fikk der sølv i spydkast i klassen F52-F57. Han deltok også i Parapanamerikanske leker for ungdom 2017, men var der eneste deltaker i spydkast i U20-klassen med klassifiseringen F54, så han fikk derfor ingen medalje. 
Han deltok i Parapanamerikanske leker 2019 i Lima i Peru, og fikk der sølv i spydkast i klassen F54, bak Justin Phongsavanh fra USA.
Fenchuganj gasskraftverk

Fenchuganj (CC) gasskraftverk er et kombinasjonssyklus / CCGT gasskraftverk ved byen Sylhet i Bangladesh. Det har en installert produksjonskapasitet på 97 MW fordelt på 3kokere / generatorer, som ble ferdigstilt i 1995. Brenselstypen er naturgass. Kraftverket ble reist med kapital fra OECF, og er offentlig eid.
Tilkarringsvirksomhet

Tilkarringsvirksomhet (på engelsk rent-seeking) er innen økonomi virksomhet hvor et individ, en organisasjon eller en bedrift forsøker å tjene penger ved å manipulere de økonomiske og/eller juridiske omgivelsene i stedet for gjennom handel eller produksjon av varer og tjenester.
Selv om den engelske betegnelsen kommer fra begrepet landrente, er det i dag vanligvis forbundet grupper som forsøker å vri offentlige reguleringer til sin fordel, som argumenterer for at myndighetene bør subsidiere deres virksomhet, enten direkte eller gjennom billig fremmedkapital – eller som har blitt mer vanlig i Norge gjennom billig egenkapital, jf. for eksempel Aker Holding. Et løselig uttrykk som ligger tett opp mot økonomisk tilkarringsvirksomhet er «å forsøke å få et sugerør ned i statskassen».
En forklaring på fenomenet som refereres til som «ressursenes forbannelse» er at en plutselig og synlig rikdom fører til at mye arbeidsinnsats rettes inn mot å karre til seg biter av denne rikdommen fremfor å skape verdier. Handlingsregelen og Oljefondet kan ses på som et forsøk på et institusjonelt svar på faren for omfattende tilkarringsvirksomhet i en slik situasjon.
Edu Coimbra

Landslaget

Edu Coimbra spilte to landskamper for Brasils herrelandslag.
Molecule Man

Molecule Man er en serie skulpturer utført av amerikaneren Jonathan Borofsky. Skulpturen er oppført i Berlin og i Council Bluffs, Iowa.
Skulpturen illuderer tre menn som møtes. Hullene i skulpturen forestiller molekylene som når de settes sammen, skaper vår eksistens.

Berlin

Skulpturen i Berlin er 30 meter høy, utført i aluminium og veier ca 45 tonn. Den er oppført i elven Spree nær broen Elsenbrücke hvor elven utgjorde grensen mellom Vest-Tyskland og DDR. Plasseringen er i nærheten av grensepunktet mellom de tre tidligere bydelene Friedrichshain, Kreuzberg og Treptow. Idag møtes de to administrative bydelene Friedrichshain-Kreuzberg og Treptow-Köpenick omtrent på samme sted.
Molecule Man ble betalt av Allianz SE som har sine kontorer i Treptowers like ved.
Maglite

Maglite er en lommelykt produsert av Mag Instrument, Inc. i Ontario,California, som ble grunnlagt av Anthony Maglica i 1955.
Maglite har siden introduksjonen i 1979 vært mer eller mindre verdensledende på området blant bransjefolk, men etter inntoget av Light Edmitting Diode (LED) lykter som er betydelig kraftigere enn samtlige Maglite sine lykter, har nå Maglite fått stor konkurranse fra merker som bla Fenix, Led Lenser, SureFire og mange fler som ligger på samme prisnivå som Maglite sine lykter.
Alle Maglite-lykter gikk tidligere på enten Krypton- eller Xenon-glødepærer, men etter LED-diodens inntog har Maglite hengt seg på utviklingen og gitt ut flere lykter med LED-dioder. De har også laget LED oppgraderinger for gamle Mini-Maglite lykter med glødepære.
Sortimentet strekker seg fra minstingen Maglite Solitaire (som bruker en AAA-celle) til klassiske halvmeterlange D6 (med, som navnet antyder, 6 stk D-celler). Man har også en oppladbar modell som kalles Maglite Charger – en modell som er vanlig i svenske utrykningskjøretøyer.
Asiamesterskapet i fotball for kvinner 1986

Sluttspillet

Deltakerlandene var:  Hongkong,  Indonesia,  Japan,  Kina,  Malaysia,  Nepal og  Thailand. Lagene ble fordelt i to grupper, en med tre lag, og en med fire.
Comphotis

Utseende

Ganske små (vingespenn ca. 20 millimeter), brunspraglete sommerfugler, oversiden gjerne med oransje felter.

Utbredelse

Slekten er utbredt fra Costa Rica i nord til Brasil (Goiás) i sør.